CELEX: 32018D0322
Language: sk
Date: 2018-03-02 00:00:00
Title: Vykonávacie rozhodnutie Komisie (EÚ) 2018/322 z 2. marca 2018 o pozastavení postupu preskúmania týkajúceho sa prekážok obchodu pozostávajúcich z opatrení prijatých Tureckou republikou, ktoré majú vplyv na obchod s nenatieraným bezdrevným papierom

5.3.2018   
            
            
               SK
            
            
               Úradný vestník Európskej únie
            
            
               L 62/36
            
         VYKONÁVACIE ROZHODNUTIE KOMISIE (EÚ) 2018/322
   z 2. marca 2018
   o pozastavení postupu preskúmania týkajúceho sa prekážok obchodu pozostávajúcich z opatrení prijatých Tureckou republikou, ktoré majú vplyv na obchod s nenatieraným bezdrevným papierom
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (1) (nariadenie o prekážkach obchodu), a najmä na jeho článok 12 ods. 2,
   po konzultácii s Výborom pre obchodné prekážky,
   keďže:
   
               (1)
            
            
               Dňa 21. apríla 2017 Konfederácia európskeho papierenského priemyslu (ďalej len „CEPI“) podala sťažnosť v mene papierenského priemyslu Únie podľa článku 3 nariadenia o prekážkach obchodu.
            
         
               (2)
            
            
               CEPI tvrdila, že Turecká republika 28. septembra 2015 zaviedla systém dohľadu nad dovozom nenatieraného bezdrevného papiera, ktorý obsahuje špecifickú požiadavku na dovozné licencie, znemožňuje dovoz pod určitou prahovou hodnotou a vytvára prekážky obchodu pri dovoze presahujúcom túto prahovú hodnotu.
            
         
               (3)
            
            
               Komisia rozhodla, že sťažnosť obsahuje dostatočné dôkazy na odôvodnenie začatia postupu preskúmania. Oznámenie o začatí postupu preskúmania bolo uverejnené v Úradnom vestníku Európskej únie7. júla 2017 (2).
            
         
               (4)
            
            
               Počas prešetrovania Turecká republika zrušila uplatňovanie systému dohľadu nad dovozom v prípade nenatieraného bezdrevného papiera.
            
         
               (5)
            
            
               Napriek zrušeniu opatrenia, na základe ktorého nenatieraný bezdrevný papier podliehal systému dohľadu, systém dohľadu naďalej existuje a mohol by byť pre nenatieraný bezdrevný papier opätovne zavedený. Komisia sa preto domnieva, že postup nie je vhodné ukončiť, ale mal by sa pozastaviť.
            
         
               (6)
            
            
               Komisia bude monitorovať situáciu.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Výboru pre obchodné prekážky,
            
         PRIJALA TOTO ROZHODNUTIE:
   Článok 1
   Postup preskúmania týkajúci sa prekážok obchodu pozostávajúcich z opatrení prijatých Tureckou republikou, ktoré majú vplyv na obchod s nenatieraným bezdrevným papierom, sa týmto pozastavuje.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 2. marca 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 272, 16.10.2015, s. 1.
   
      (2)  Ú. v. EÚ C 218, 7.7.2017, s. 20.